కాలుష్యం కప్పేసిందిపొగ మంచులోనే ప్రాక్టీస్‌
- ప్రమాదకర పరిస్థితుల్లో ప్రాక్టీస్‌ సెషన్‌
- ఢిల్లీ టీ20పై ముదురుతున్న వివాదం
నవతెలంగాణ-న్యూఢిల్లీ
నవంబర్‌ 3. న్యూఢిల్లీలోని అరుణ్‌ జైట్లీ స్టేడియంలో భారత్‌, బంగ్లాదేశ్‌ తొలి టీ20 మ్యాచ్‌ షెడ్యూల్‌. భారత పర్యటనలో బంగ్లాదేశ్‌ తొలి మ్యాచ్‌ ఆడేందుకు ఇంకో ఒక్క రోజు సమయమే ఉంది. కానీ కాలుష్యం కప్పేసిన న్యూఢిల్లీ వాతావరణం ఇప్పుడు ' అత్యవసర స్థితి' (ఎమర్జెన్సీ)లో పడిపోయింది. దీపావళి తర్వాత తొలి ఆదివారం క్రికెట్‌ మ్యాచ్‌ జరగాల్సి ఉంది. మ్యాచ్‌ సమయానికి గాలి నాణ్యత పెరిగి, కాలుష్యం తీవ్రత తగ్గుతుందని తొలుత కేంద్ర కాలుష్య నియంత్రణ మండలి (సీపీసీబీ) భారత క్రికెట్‌ బోర్డు (బీసీసీఐ)కి తెలిపింది. వాస్తవ పరిస్థితులు అందుకు భిన్నంగా ఉన్నాయి. శుక్రవారం ఢిల్లీ గాలి నాణ్యత 471గా నమోదైంది. దీంతో ఢిల్లీలో ఆరోగ్య అత్యవసర పరిస్థితిని ప్రకటించారు. ఈ నేపథ్యంలో ఆదివారం జరగాల్సిన తొలి టీ20పై చర్చ ఎక్కువైంది. టీ20 మ్యాచ్‌తో మరోసారి ఢిల్లీ వాయు కాలుష్యం మరోసారి పతాక శీర్షికగా మారుతోంది. శుక్రవారం భారత్‌, బంగ్లాదేశ్‌ జట్లు ప్రాక్టీస్‌ సెషన్‌లో పాల్గొన్నాయి. పొగ మంచుతో కప్పేసిన అరుణ్‌ జైట్లీ స్టేడియంలో ఆటగాళ్లు మూడు గంటల పాటు సాధన చేశారు. బంగ్లాదేశ్‌ ఆటగాళ్లు, సహాయక సిబ్బంది చాలా మంది మాస్క్‌లు ధరించి వార్మప్‌ సెషన్లో పాల్గొన్నారు. శనివారం, ఆదివారం వాతావరణంలో సానుకూల మార్పులు వస్తాయని డీడీసీఏ ఆశిస్తోంది. ఆరోగ్య అత్యవసర పరిస్థితితో ఢిల్లీలో పాఠశాలలకు నవంబర్‌ 5 వరకు సెలవులు ప్రకటించారు. గాలి నాణ్యత దారుణంగా పడిపోయిన పరిస్థితుల్లో ఆటలు ఆడితే ఊపిరితిత్తులకు తీరని నష్టం తప్పదని కాలుష్య నియంత్రణ మండలి హెచ్చరించింది.
బంగ్లా ఆటగాళ్ల ఫిర్యాదులు : ఢిల్లీ కాలుష్యంపై బంగ్లాదేశ్‌ క్రికెటర్ల నుంచి అధికారికంగా ఎటువంటి ఫిర్యాదులు లేవు. కానీ అనధికారికంగా చాలా మంది ఆటగాళ్లు తమ ఇబ్బందులను జట్టు మేనేజ్‌మెంట్‌ దృష్టికి తీసుకొచ్చినట్టు సమాచారం. కండ్లలో మంట, గొంతు నొప్పి, నిద్ర రాకపోవటం వంటి సమస్యలను ఆటగాళ్లు మేనేజ్‌మెంట్‌ వద్ద ప్రస్తావించారని తెలిసింది. ప్రెస్‌ కాన్ఫరెన్స్‌లో బంగ్లాదేశ్‌ కోచ్‌ డొమింగో ఈ విషయాలను వెల్లడించలేదు. ' ఈ పరిస్థితిని ఎవరూ కోరుకోరు. కానీ ఇప్పుడు దీనిపై ఏం చేయలేం. ఈ పరిస్థితులకు తగినట్టు సిద్ధం కావటం, వీలైనంత మెరుగ్గా పరిస్థితులకు అలవాటు పడటమే చేయగలిగేది. కండ్లు, గొంతుకు సంబంధించి కొన్ని సమస్యలు ఉన్నా, అక్కడి వరకూ ఫర్వాలేదు. ఈ సమస్యలతో ఎవరూ అనారోగ్యం బారిన పడరు, చనిపోరు, ఇంకేమీ కాదు. బంగ్లాదేశ్‌లో కాలుష్య తీవ్రత ఎక్కుగానే ఉంది. ఇతర దేశాల క్రికెటర్లకు ఇది ఇబ్బంది కలిగించేదే కానీ బంగ్లాదేశ్‌ క్రికెటర్లకు ఇది స్వదేశంలో స్వీయ అనుభవమే. వన్డే, టెస్టులు ఆడినప్పుడు ఇబ్బంది. కానీ మూడు గంటల్లో ముగిసే టీ20తో పెద్ద సమస్య ఉండదని నా అభిప్రాయం' అని డొమింగో అన్నాడు.
రద్దు అవుతుందా? : దీపావళి తర్వాత జరుగుతున్న మ్యాచ్‌ కావటంతో తొలుత వేదిక మార్పు చేయాలని బీసీసీఐకి అభ్యర్థనలు వచ్చాయి. కానీ కాలుష్య నియంత్రణ మండలి సలహాతో బీసీసీఐ షెడ్యూల్‌ను యథాతథంగా ఉంచింది. కానీ పరిస్థితుల్లో వేగంగా మార్పు వచ్చింది. ఢిల్లీతో పాటు పొరుగు రాష్ట్రాల్లో దీపావళి బాణాసంచా ప్రభావం దేశ రాజధానిపై విపరీతంగా పడింది. బీసీసీఐ రొటేషన్‌ విధానం ప్రకారం మ్యాచులను కేటాయిస్తోంది. కాలుష్యం అధికంగా ఉండే సమయంలో ఢిల్లీలో మ్యాచులు నిర్వహించకూడదనే అభిప్రాయం గతంలోనే వ్యక్తమైంది. కానీ పాలకుల కమిటీ కాలంలో ఢిల్లీకి దీపావళి తర్వాత టీ20 మ్యాచ్‌ను కేటాయించారు. షెడ్యూల్‌పై బీసీసీఐలో ఎవరూ స్పందించలేదు. కానీ చివరి నిమిషంలో వేదిక మార్పు సాధ్యపడదని, మ్యాచ్‌ జరిగి తీరుతుందని బోర్డు అధ్యక్షుడు సౌరభ్‌ గంగూలీ పేర్కొన్నారు.
మరో దారి లేదా? : ఆరోగ్య అత్యవసర పరిస్థితి విధించారు. పాఠశాలలు మూతపడ్డాయి. నిర్మాణ రంగం పనులు పూర్తిగా నిలిచిపోయాయి. ఎటువంటి క్రీడల్లో పాల్గొనకూడదనే హెచ్చరికలు జారీ అయ్యాయి. అయినా భారత్‌, బంగ్లాదేశ్‌ తొలి టీ20 మ్యాచ్‌కు అరుణ్‌ జైట్లీ స్టేడియం ముస్తాబవుతోంది. స్టేడియం ఆవరణలోని చెట్లను నేడు శుభ్రం చేయనున్నారు. చెట్లపై నిలిచిన దుమ్మును కడిగేయాలని డీడీసీఏ ఆదేశించింది. స్టేడియానికి రెండు కిలో మీటర్ల పరిధిలో కాలుష్య కారకాలను ఏరిపారేసేందుకు డీడీసీఏ నిర్ణయించింది. సాధ్యమైనంతలో తొలి టీ20కి ఆటంకం కలుగకుండా చూడాలని డీడీసీఏ అధికారులు ప్రయత్నిస్తున్నారు.
దీపావళి తర్వాత ఢిల్లీలో జరుగుతున్న తొలి క్రికెట్‌ మ్యాచ్‌ ఇదే. దీంతో బీసీసీఐ షెడ్యూల్‌పై విమర్శలు వెల్లువెత్తుతున్నాయి. ఆరోగ్య అత్యయిక పరిస్థితి విధించినా, మ్యాచ్‌పై బోర్డు పట్టుదల చూపించటం విమర్శలకు తావిస్తోంది. ఢిల్లీ కాలుష్యం కారణంగా గతంలోనే రంజీ మ్యాచ్‌లను రద్దు చేసిన అనుభవం బీసీసీఐకి ఉంది. శ్రీలంకతో టెస్టు మ్యాచ్‌ సైతం కాలుష్యం కారణంగా ఆటంకాలకు గురైంది. శ్రీలంక ఆటగాళ్లు మైదానంలోనే అస్వస్థతకు గురయ్యారు. రొటేషన్‌ పద్దతిని పాటిస్తున్న బీసీసీఐ.. మ్యాచ్‌ల మార్పిడి అంశాన్ని ఎందుకు పరిశీలించటం లేదో అర్థం కాదు. ఇటువంటి ప్రమాదకర పరిస్థితుల్లో మ్యాచ్‌ ఆడాల్సిందేనని పట్టుబడటం మంచిది కాదు. శుక్రవారం ప్రాక్టీస్‌ సెషన్‌లో కాలుష్య తీవ్రత స్పష్టంగా కనిపించింది. మ్యాచ్‌ సమయానికి పరిస్థితి ఇలాగే కొనసాగితే ఢిల్లీకి మరింత చెడ్డ పేరు వస్తుందనటంలో సందేహం లేదు. నవంబర్‌కు ఓ నెల ముందు వరకు, డిసెంబర్‌ తర్వాత మూడు నెలలు ఢిల్లీలో క్రికెట్‌ ఆడేందుకు అనువైన సమయం. భవిష్యత్‌లోనైనా ఢిల్లీకి మ్యాచ్‌లు కేటాయింపు చేసే ముందు కాలుష్య ప్రభావాన్ని సైతం బీసీసీఐ పరిగణనలోకి తీసుకుంటే మేలు.
మీ స్నేహితులకు రికమెండ్ చెయ్యండి